Ick Eryck Tursszennᵃ, rytther<i>e,</i> bekenne vnnd bethughe jn vnnd myt krafft dusses breues vor, alsweme de ohn seenn, horenn, offte leszen, dat Hans Alsebet ys ghekomen jm jare vefteynhundert vnnd twe in de abowschenn scherenn uppe sunte Katerine<i>n</i> dach dorch storm vnnd vnweder myt eynenm schepe vul ghudes vann Lubeke, | myt welkerenn schepe he gheleyde ghenomen hadde vann<i>e</i> deme bysschoppe vam Abow, Tonne Ericksonn, slotes voghede Dyryck Johanszenn, vnnd vann der stadt vann Abow, dorch vruchten desz kopmanes ghudere haluenn synn schyp vnnd gudt sick dar gheleydenn latenn vmme tho verdeghedynghende des ghemeynen kopmæns bestenn. Soysz<i> </i>my tho wetende ghewordenn woo sodann schyp jn de scherenn ghekomen was, so hadde ick dar hen geschycket myne dener, vnnd leeth Hans Alsebeth an spreken schyp vnnd gudt; vmme welke schepe de mynen buren tho horden, alsz by næmen twelff schuten vul ghudes der desse ghenomen worden vth yner vryen velyghen hauen, vnnd de anderen secsz schuten worden ghenomen vppe der kronen van Sweden strome. Dar tho helden de van Reuell my vo<i>e</i>r mynenn salpether, sweuel solt vnnd wynn, dat ick propper wol botalt vnde ghegulden hadde. Dat my to deme lesten nycht tho lydende stont, vnnd ych myt rechte nycht an Hans Elsebet komen konde, dorch dat gheleyde ohme ghegheuen was van denn voergeschreuenn herenn, so hadde ick ohme myne dener ghesanth myt gheleyde breuen tho dren tyden, dat he scholde tho my komenn tho Wyborch, vnnd he dorch ffruchten haluen vppe myne gheleyde breue nycht komen dorste. So schreyff ych ohm jn den lesten breue: weret sake he tho my nycht wolde komen, so wolde ick ohme bouen alle gheleyde schyp vnnde gudt hebben vor brant lathen, vnnd wolde ohne dar tho vor hyndert hebben wur ych ghekont hadde. Des ys he dorch dat gheleyde tho my ghekomen tho Wyborch, vnnd eer he tho my quam hadde he reden welke ghudere vor kofft dorch vruchtenn haluen vnnd deme ghemeynen kopmanne thom besten. Dar tho hebbe yck ohme ghegont myt desz kopmannes ghuderen synn beste tho dhonde de ghudere tho vorkopende deme kopmanne to deme bestenn, tho welkerenn ghudere<i>n </i>yck wol recht ghehadt hadde vann sake haluenn der stadt vann Reuell, als vo<i>e</i>r gherort ys. Dusses thor tuchnysse vnnd orkunde der warheyt hebbe yck myn angheborn<i>e</i>n inghesegell wytlykenn hethen hangen beneden an dussen breyff, deghegheuen vnnd gheschreuen ys vph Wyborch slot nader ghebort vnszes Her<i>e</i>nn vyffteynhundert vnnd yn dem seuenden jare jn vigilia palmaru<i>m.</i>